2019. gada Noteikumi Nr.

Rīgā (prot. Nr.   .§)

**Prekursoru operatoru un prekursoru lietotāju reģistrēšanas un licencēšanas kārtība**

Izdoti saskaņā ar Narkotisko un psihotropo vielu

un zāļu, kā arī prekursoru likumīgās aprites

likuma 42.1 panta ceturto daļu

un 42.2 panta otro daļu

1. Noteikumi nosaka:

1.1. kārtību, kādā reģistrē un licencē prekursoru operatoru un prekursoru lietotāju;

1.2. kārtību, kādā aptur un anulē speciālo atļauju (licenci) vai reģistrāciju;

1.3. kārtību, kādā prekursoru operators sniedz Zāļu valsts aģentūrai (turpmāk - aģentūra) informāciju par saviem darījumiem ar prekursoriem, kā arī sniedzamās informācijas saturu;

1.4. prasības prekursoru uzglabāšanai.

2. Lai saņemtu speciālo atļauju (licenci) darbībai ar 1.kategorijas prekursoriem (turpmāk – licence), prekursoru operators iesniedz aģentūrā iesniegumu. Iesniegumā norāda informāciju saskaņā ar Komisijas 2015.gada 24.aprīļa deleģētās regulas (ES) Nr.2015/1011 ar kuru papildina Eiropas Parlamenta un Padomes Regulu (EK) Nr.273/2004 par narkotisko vielu prekursoriem un Padomes Regulu (EK) Nr.111/2005, ar ko paredz noteikumus par uzraudzību attiecībā uz narkotisko vielu prekursoru tirdzniecību starp Savienību un trešām valstīm, un ar kuru atceļ Komisijas Regulu (EK) Nr.1277/2005 (turpmāk – regula Nr.2015/1011), 3.panta 2.punkta b) apakšpunktu. Normatīvajos aktos noteikto funkciju un uzdevumu veikšanas ietvaros licence nav nepieciešama Valsts ieņēmumu dienestam, Valsts policijai, Nacionālajiem bruņotajiem spēkiem, kā arī references laboratorijām.

3. Lai personu reģistrētu darbībai ar 2. un 3.kategorijas prekursoriem (turpmāk – reģistrācija), prekursoru operators un prekursoru lietotājs iesniedz aģentūrā iesniegumu. Iesniegumā norāda informāciju saskaņā ar regulas Nr.2015/1011 5.panta 2. un 4.punktu.

4. Darbībai ar 2. un 3.kategorijas prekursoriem nereģistrējas:

4.1. Valsts ieņēmumu dienests, Valsts policija, Nacionālie bruņotie spēki, kā arī references laboratorijas, veicot normatīvajos aktos noteiktās funkcijas un uzdevumus;

4.2. prekursoru operators un prekursoru lietotājs, kurš ir iesaistīts Padomes 2004.gada 22.decembra Regulas (EK) Nr.111/2005, ar ko paredz noteikumus par uzraudzību attiecībā uz narkotisko vielu prekursoru tirdzniecību starp Kopienu un trešajām valstīm (turpmāk – regula Nr.111/2005) pielikuma 3.kategorijā uzskaitīto prekursoru eksportā, ja kopējais to eksportētais daudzums iepriekšējā kalendārajā gadā nepārsniedz regulas 2015/1011 1.pielikumā noteiktos daudzumus.

4.3. prekursoru operators un prekursoru lietotājs, kurš ir iesaistīts tādu maisījumu eksportā, kuri satur regulas Nr.111/2005 pielikuma 3.kategorijā uzskaitītos prekursorus, ja maisījumos ietvertais kopējais prekursoru daudzums iepriekšējā kalendārajā gadā nepārsniedz regulas 2015/1011 1.pielikumā noteiktos daudzumus.

5. Šo noteikumu 4.2. un 4.3.punktā minētais prekursoru operators un prekursoru lietotājs, nekavējoties iesniedz aģentūrā šo noteikumu 3.punktā minēto reģistrācijas iesniegumu, ja kārtējā kalendārajā gadā tiek pārsniegts regulas 2015/1011 1.pielikumā noteiktais daudzums.

6. Lai pārliecinātos par prekursoru operatoru atbilstību šo noteikumu prasībām, Veselības inspekcija (turpmāk - inspekcija) pirms licences izsniegšanas veic pārbaudi attiecīgajā objektā.

7. Aģentūra:

7.1. novērtē saskaņā ar šo noteikumu 2. un 3.punktu iesniegto informāciju un pārliecinās, vai iesniegums atbilst attiecīgi šo noteikumu 2. vai 3.punktā minētajiem nosacījumiem;

7.2. Sodu reģistrā pārliecinās, ka iesniedzējs – fiziskā persona un iesniedzēja – juridiskās personas – valdes locekļi, dalībnieki – fiziskās personas, prokūristi un pilnvarnieki nav sodīti par noziedzīgu nodarījumu, kā arī nav administratīvi sodīti par pārkāpumiem, kas saistīti ar narkotisko un psihotropo vielu, prekursoru vai neklasificēto vielu apriti;

7.3. pieņem lēmumu par licences izsniegšanu vai par atteikumu izsniegt licenci;

7.4. pieņem lēmumu par personas reģistrāciju vai par atteikumu reģistrēt personu.

8. Licenci un dokumentu par personas reģistrāciju atbilstoši Komisijas 2015.gada 25.jūnija deleģētās regulas (ES) Nr.2015/1013, ar ko paredz noteikumus attiecībā uz Eiropas Parlamenta un Padomes Regulu (EK) Nr. 273/2004 par narkotisko vielu prekursoriem un Padomes Regulu (EK) Nr. 111/2005, ar ko paredz noteikumus par uzraudzību attiecībā uz narkotisko vielu prekursoru tirdzniecības starp Savienību un trešām valstīm (turpmāk – regula Nr.2015/1013) 1. un 2.pielikumā noteiktam paraugam vai lēmumu par atteikumu izsniegt licenci un lēmumu par atteikumu reģistrēt personu izsniedz elektroniska dokumenta formā nosūtot to uz iesniedzēja elektroniskā pasta adresi triju darba dienu laiku pēc tam, kad iesniedzējs ir veicis samaksu par dokumentu izskatīšanu saskaņā ar aģentūras maksas pakalpojumu cenrādi.

9. Aģentūra savā tīmekļa vietnē nodrošina publiski pieejamu šādu informāciju:

9.1. par licencēm:

9.1.1. licences saņēmēja dati (fiziskās personas vārds, uzvārds, juridiskās personas nosaukums, reģistrācijas numurs un juridiskā adrese);

9.1.2. par prekursoru aprites uzraudzību atbildīgās personas (turpmāk – atbildīgā persona) vārds, uzvārds, tālruņa numurs un elektroniskā pasta adrese;

9.1.3. licences numurs;

9.1.4. licences izsniegšanas datums;

9.2. par reģistrāciju:

9.2.1. reģistrētās personas dati (fiziskās personas vārds, uzvārds,, juridiskās personas nosaukums, reģistrācijas numurs un juridiskā adrese);

9.2.2. atbildīgās personas vārds, uzvārds, tālruņa numurs un elektroniskā pasta adrese;

9.2.3. reģistrācijas numurs;

9.2.4. reģistrācijas datums.

10. Prekursoru operators un prekursoru lietotājs uzglabā prekursorus atsevišķā slēdzamā telpā ar signalizāciju, kas savienota ar centralizēto apsardzes tīklu, slēdzamā metāla skapī vai seifā, kas piestiprināts pie sienas vai grīdas, bet, ja vielas apjomu vai īpašību dēļ tas nav iespējams, prekursorus var arī uzglabāt tvertnēs vai tilpnēs, ja pieeja šīm tvertnēm un tilpnēm ir nodrošināta tikai ierobežotam personu lokam.

11.  Ja, veicot prekursoru aprites kontroli, inspekcija konstatē šo noteikumu 12.punktā vai 15.3.apakšpunktā minētos apstākļus vai konstatē, ka nav novērsti iepriekšējā pārbaudē konstatētie trūkumi, tā triju darba dienu laikā pēc pārkāpuma konstatēšanas sniedz aģentūrai priekšlikumu par licences vai reģistrācijas apturēšanu vai anulēšanu.

12. Aģentūra pieņem lēmumu par licences vai reģistrācijas apturēšanu uz laiku līdz sešiem mēnešiem, ja izpildās kāds no Eiropas Parlamenta un Padomes 2004.gada 11.februāra regulas (EK) Nr.273/2004 par narkotisko vielu prekursoriem (turpmāk — regula Nr. 273/2004) 3.panta 4., 5. vai 6.b punktā norādītajiem pamatiem.

13. Prekursoru operators un prekursoru lietotājs novērš trūkumus, kuri bija licences vai reģistrācijas apturēšanas iemesls, un 30 dienu laikā pirms attiecīgajā aģentūras lēmumā norādītā licences vai reģistrācijas apturēšanas termiņa beigām iesniedz aģentūrā iesniegumu par licences vai reģistrācijas darbības atjaunošanu.

14. Aģentūra atceļ lēmumu par licences vai reģistrācijas apturēšanu, ja ir saņemts inspekcijas ziņojums par to, ka noteiktajā termiņā ir novērsti trūkumi, kas bija licences vai reģistrācijas apturēšanas iemesls, un ir saņemts prekursoru operatora vai prekursoru lietotāja iesniegums par licences vai reģistrācijas darbības atjaunošanu.

15. Aģentūra anulē licenci vai reģistrāciju, ja:

15.1. trūkumi, kas bija licences vai reģistrācijas apturēšanas iemesls, noteiktajā termiņā nav novērsti vai aģentūrā nav iesniegts iesniegums par licences vai reģistrācijas darbības atjaunošanu;

15.2. saņemts prekursoru operatora vai prekursoru lietotāja iesniegums par licences vai reģistrācijas anulēšanu sakarā ar prekursoru aprites darbības izbeigšanu;

15.3. izpildās kāds no regulas Nr. 273/2004 3.panta 4., 5. vai 6.b punktā norādītajiem pamatiem.

16. Lēmumu par licences vai reģistrācijas apturēšanu, kā arī licences vai reģistrācijas anulēšanu aģentūra elektroniska dokumenta formā triju darba dienu laikā pēc lēmuma pieņemšanas nosūta uz elektroniskā pasta adresi attiecīgi prekursoru operatoram vai prekursoru lietotājam un inspekcijai, kā arī aktualizē informāciju par licenci un reģistrāciju aģentūras tīmekļa vietnē un narkotisko vielu prekursoru Eiropas datu bāzē saskaņā ar regulas 2015/1013 12.panta 2.punktu.

17. Prekursoru operatori un prekursoru lietotāji (tikai tie, kuri lieto 1. un 2.A kategorijas prekursorus) 15 dienu laikā pēc katra ceturkšņa beigām elektroniskā formā iesniedz aģentūrā informāciju par prekursoru apriti pagājušajā ceturksnī, norādot:

17.1. par saņemtajiem prekursoriem:

17.1.1. nosaukumu;

17.1.2. kombinētās nomenklatūras (KN) kodu;

17.1.3. ķīmisko vielu reģistra *Chemical Abstracts Service* (CAS) numuru;

17.1.4. daudzumu;

17.1.5. piegādātāja datus (fiziskās personas vārds, uzvārds, personas kods, juridiskās personas nosaukums, reģistrācijas numurs un juridiskā adrese);

17.2. par piegādātajiem prekursoriem:

17.2.1. nosaukumu;

17.2.2. KN kodu;

17.2.3. CAS kodu;

17.2.4. daudzumu;

17.2.5. saņēmēja datus (fiziskās personas vārds, uzvārds, personas kods, juridiskās personas nosaukums, reģistrācijas numurs un juridiskā adrese);

17.3. par izlietotajiem prekursoriem:

17.3.1. nosaukumu;

17.3.2. KN kodu;

17.3.3. CAS kodu;

17.3.4. daudzumu;

17.3.5. izlietošanas nolūku.

18. Šo noteikumu 17.punktā minēto informāciju par prekursoru apriti aģentūra nekavējoties dara pieejamu inspekcijai.

19. Inspekcija nekavējoties informē Valsts policiju un aģentūru, ja ir pamatotas aizdomas par prekursoru novirzīšanu nelegālajā apritē.

20. Noteikumi stājas spēkā 2019. gada 1.septembrī.

Ministru prezidents A.K. Kariņš

Veselības ministre I. Viņķele